ઈન્ટરવ્યૂ પછી બેહદ હતાશા ભરી હાલતમાં માર્ગ્યુરાઈટે ચાલતી પકડી. મનમાં કલ્પિત નિષ્ફળતાનો ભય માર્ગ્યુરાઈટને ધક્કો મારી મારીને લેબોરેટરીમાંથી બહાર ધકેલી રહ્યો હતો. પોતાની માનસિક્તા અનુસાર અત્યંત નબળો ગયેલ ઈન્ટરવ્યૂ નકારાત્મક પરિણામ જ લાવશે એવી ગ્રંથિ માર્ગ્યુરાઈટે મનમાં બાંધી લીધી હતી. મોટાભાગના લોકોમાં આવી હતાશા જોવા મળતી હોય છે. એક ઈન્ટરવ્યૂમાં નબળું પરફોર્મન્સ જાણે કરિયરની અંતિમ તક હાથમાંથી સરી ગયાની નકારાત્મક લાગણી ધરાવતા કરી મૂકે છે. જ્યારે સામે પક્ષે, ઈન્ટરવ્યૂ લેનાર વ્યક્તિ જ્યારે વિચક્ષણ હોય છે ત્યારે કેન્ડીડેટની ગભરામણની કાળમીંઢ દીવાલ પાછળ છુપાયેલ લોજીકલ ઈન્ટેલેકચ્યુઅલ ક્ષમતાને પિછાણી શક્તા હોય છે. અહીં તો મેરી ક્યુરી હતી….!